Lav et referat af nedenstående tekst:

Tekst:
Syv forskellige mænd har siden 1970 haft borgmesterposten på Læsø. Den længstsiddende, Erik Malmose, nåede 25 år i jobbet. Karsten Nielsen nåede fire og vil gå ind i historien på Kattegat-øen af flere grunde: Han blev den første borgmester, valgt for Danske Folkeparti - både på Læsø og i Danmark. Og så nåede han inden for mindre end et år både at signalere, at han ikke ville genopstille, at han alligevel godt ville, og til slut, at han ikke ville - og at vælgerne derfor ikke skulle stemme på ham. Ikke ekspert i kommunalpolitik Karsten Nielsen havde i mange år været bankbestyrer på Læsø, da han i 2017 blev nyvalgt til kommunalbestyrelsen. Da de ni politikere skulle finde en borgmester, ville de fire Venstre-folk gerne genvælge den siddende borgmester, Tobias Birch Johansen. De fem andre - og særligt én, Karsten Nielsens partifælle Per Bragt - ville for alt i verden ikke have Tobias Birch Johansen, som, syntes de, var for langt fremme i skoene. Til slut pegede pilen i fem mands-gruppen på den helt grønne Karsten Nielsen. Han kaldte borgmesterjobbet "en spændende udfordring" og udtrykte håb om, at han kunne samle folk, selv om "jeg jo ikke er ekspert i kommunalpolitik". Nu som Venstre-mand Karsten Nielsen fik klinket skårene efter dramaet og formåede i mange henseender at få kommunalbestyrelsen til at trække på samme hammel. Kommunen, som er landets mindste, har længe været udfordret økonomisk og var i 2018 tæt på at vedtage et budget, der stik imod reglerne opererede med et underskud på næsten ti mio. kr. En af de fjer, Karsten Nielsen kunne sætte i sin hat, var, at han ved sit daværende partis mellemkomst fik skabt bedre økonomiske vilkår for kommunen. Formentlig har man i Dansk Folkeparti følt, at utak er verdens løn, da Karsten Nielsen i sommeren 2021 meddelte, at han skiftede til Venstre. Begrundelsen, som andre måske havde pakket bedre ind end den ærlige Læsø-borgmester, lød, at han mente at have større chancer for at beholde borgmesterposten, hvis han stillede op for Venstre! "Stem ikke på mig!" Dengang havde Karsten Nielsen egentlig overvejet at stoppe i politik efter en enkelt periode, men fik smag for jobbet og ombestemte sig. Og det gjorde han så endnu en gang i sensommeren, da Nordjyske afdækkede en speget sag om, at kommunaldirektøren havde overnattet i et ulovligt opført skur. Kommunaldirektøren forlod jobbet, og nogen tid senere meddelte Karsten Nielsen - vist nok tilskyndet af medlemmer af dét parti, der i mellemtiden havde gjort ham til spidskandidat - at også han ville stoppe. På dette tidspunkt var opstillingslisten imidlertid godkendt af valgbestyrelsen (hvis formand Karsten Nielsen var...) og kunne ikke ændres. Karsten Nielsen måtte derfor ud i den usædvanlige opgave at opfordre vælgerne til ikke at sætte kryds ved hans navn på valgdagen. Det gjorde imidlertid 21 læsøboer, og det rakte til Venstres yderste mandat. Borgmesteren måtte derfor kaldes ind til de natlige konstitueringsforhandlinger, som endte med, at Karsten Nielsens i hast opstillede afløser, den tidligere borgmester Tobias Birch Johansen, fra 1. januar igen kan kalde sig borgmester. Efterfølgende har Karsten Nielsen søgt om og fået lov til at udtræde af den ny kommunalbestyrelse, inden den er trådt til, begrundet i helbredsproblemer.

Referat:
Karsten Nielsen nåede på under fire år som borgmester på Læsø at skifte parti og fratræde posten inden valget. Nu vil han helt ud af kommunalpolitik.